पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमण के प्रसार को रोकने में जिले में किए जा रहे चिकित्सा एवं प्रशासनिक प्रयासों की जानकारी गुरुवार को पत्रकार वार्ता के दौरान कलेक्टर राजेन्द्र किशन व पुलिस अधीक्षक सुधीर चौधरी ने साझा की। कलेक्टर ने कोरोना रोगियों के उपचार, स्वास्थ्य सेवाओं, जीवन रक्षक उपकरणों, दवाओं, ऑक्सीजन की उपलब्धता, आरटीपीसीआर जांच लेब, रेमेडेशिविर इंजेक्शन आदि पर खुलकर चर्चा की तथा कोरोना संक्रमण के प्रसार को रोकने के लिए किए जा रहे उपायों की विस्तार से जानकारी दी।35 दिन में जिले में 6 हजार 729 कोरोना पॉजिटिव हुए रिकवर : कलेक्टर ने बताया कि गत 35 दिन में जिले में 6 हजार 729 कोरोना पॉजिटिव रिकवर हो चुके हैं। अप्रैल माह में कुल 5 हजार 525 पॉजिटिव मिले।
इनमें से 5 हजार 250 रिकवर हो गए, यानि 275 पॉजिटिव ही इस दौरान बढे, जिससे स्वास्थ्य सेवाओं पर एक साथ ज्यादा बोझ नहीं पडा। गुरूवार को जहां 1 हजार 871 सैम्पल जांच में 463 पॉजिटिव मिले। वहीं इससे दोगुने से भी अधिक 973 रिकवर हो गए। अब जिले में 2 हजार 727 ही एक्टिव केस हैं। जहां 4 दिन पहले 45 प्रतिशत तक पॉजिटिव आ रहे थे, गुरूवार को कुल जांच में से 24.74 प्रतिशत ही पॉजिटिव आए है। पत्रकार वार्ता के दौरान इस अवसर पर जिला परिषद के सीईओ रामस्वरूप चौहान, सीपीओ बाबूलाल बैरवा, आरसीएचओ, पीएमओ आदि भी मौजूद थे।
अंतिम समय में अस्पताल आते हैं मरीज : कलेक्टर ने बताया कि एक भी जान जाए तो दुखद है, लेकिन कुछ मरीज लास्ट स्टेज में अस्पताल आते हैं और तब तक अपने ही विवेक से या नीम हकीम से उपचार लेते रहते हैं। इस समस्या के समाधान के लिए प्रत्येक सीएचसी पर 1-1 चिकित्सक को निर्देश दिए गए हैं कि वे अपने क्षेत्र के कोरोना पॉजिटिव से निरंतर फीडबैक लेंगे तथा उसके स्वास्थ्य की पूरी निगरानी करेंगे। संदिग्ध कोरोना रोगी या गैर कोरोना व्यक्ति भी उससे चिकित्सकीय सलाह ले सकते हैं। उन्होंने बताया कि हमने जिले के 75 प्रतिशत परिवारों का स्वास्थ्यकर्मियों, पटवारी, ग्राम विकास अधिकारी, आंगनबाड़ी कार्यकर्ता आदि से स्वास्थ्य सर्वे करवाया। 26 अप्रेल से शुरू हुए इस सर्वे में 21 हजार 964 व्यक्तियों को एजिथ्रोमाइसिन, पेरासिटामोल, लिवो सिट्रोजिन, जिंक सल्फेट और एस्कोर्बिक एसिड गोली की किट वितरित की गई। इन सभी में खांसी, जुकाम, बुखार के लक्षण थे। लगभग 9 हजार लोग जिनका स्वास्थ्य थोड़ा चिंताजनक लगा, उन्हें पीएचसी या सीएचसी भेजकर उपचार करवाया गया। 10 हजार 170 लोगों को होम क्वारेंटाइन की सलाह दी गई।
अस्पताल में तीन जांच लैब : कलेक्टर ने बताया कि दिसम्बर के पहले सप्ताह में जिला अस्पताल में कोरोना जांच लैब शुरू की, जिससे जल्द रिपोर्ट मिलने लगी तथा जल्द उपचार शुरू होने से लोगों को इसका लाभ मिल रहा है। अब यहां आरटीपीसीआर जांच की कुल 3 मशीनें संचालित हैं, जिसमें से अन्तिम 1 दिन पहले ही क्रियाशील हुई है। बुधवार को रिकार्ड 2 हजार 113 सैम्पल जांचें गए। मार्च के पहले सप्ताह में जहां औसतन 250 सैम्पल आ रहे थे अब मई में औसतन 1 हजार 600 सैम्पल ले रहे हैं। लैब 24 घंटे कार्यरत है, बहुत अधिक सैम्पल आएंगे तो भी उसी दिन जांच करने का पूरा प्रयास करेंगे। कलेक्टर ने बताया कि कोटा से आए 10 हजार लीटर हाइपो क्लोराइड का जिले के प्रमुख बाजारों, सरकारी भवनों, चिकित्सा संस्थानों, बस और रेलवे स्टेशन आदि पर छिड़काव करवाया गया। इसके बाद 10 हजार लीटर अतिरिक्त हाइपो क्लोराइड कोटा से पहुंचा है। इसके समुचित उपयोग के निर्देश दिए गए हैं।
रेमडेसिविर के लिये पारदर्शी प्रणाली : कलेक्टर ने बताया कि जिले में बुधवार-गुरूवार की रात्रि को 40 रेमडेसिविर इंजेक्शन आए हैं। किसी भी सरकारी या निजी अस्पताल में भर्ती मरीज को इस इंजेक्शन की आवश्यकता होने पर संबंधित अस्पताल प्रशासन अपनी ई-मेल से हमारी डेडिकेटेड ईमेल पर मरीज की हालत को देखते हुए प्राथमिकता क्रम में मांग भेजता है। हमने निजी अस्पताल की मांग के परीक्षण, मरीज की हालत चैक करने तथा इंजेक्शन उसी मरीज को लगना सुनिश्चित करने के लिए विशेषज्ञों की टीम गठित कर रखी है। इस इंजेक्शन को मरीज को लगाते समय नर्स द्वारा फोटो या वीडियो बनाना भी आवश्यक कर दिया है ताकि परिजन को विश्वास रहे कि यही इंजेक्शन लगा है। निजी अस्पताल सीधे कम्पनी से भी यह इंजेक्शन खरीद सकते हैं। यदि जांच में सामने आया कि उन्होंने जिस मरीज के लिए सरकारी पूल से यह इंजेक्शन लिया, उसे निजी कम्पनी से सीधे खरीदा इंजेक्शन लगा दिया या आवंटित इंजेक्शन दूसरे रोगी को लगाया तो अस्पताल पर कड़ी कार्रवाई होगी।
जल्द लगेगी युवाओं को वैक्सीन
कलेक्टर ने बताया कि जिले के युवाओं को जल्द ही वैक्सीन लगना शुरू हो जाएगी। जिले में 85 प्रतिशत हैल्थ वर्कर और 80 प्रतिशत फ्रंटलाइन वर्कर को वैक्सीन के दोनों डोज लग चुके हैं। लोगों की समस्याएं सुनकर समुचित समाधान करवाने के लिए हेल्प डेस्क, वार रूम, नियंत्रण कक्ष आदि सातों दिन 24 घंटे कार्यरत है। जिला हेल्प डेस्क 07462-221453, जिला वार रूम 07462-220602, कलेक्ट्रेट नियंत्रण कक्ष 07462-220201, पुलिस कंट्रोल रूम 9772204859, सीएमएचओ नियंत्रण कक्ष 07462-235011, जिला चिकित्सालय नियंत्रण कक्ष 07462-294005, जिला चिकित्सालय हेल्प डेस्क 07462-234138 तथा उप जिला चिकित्सालय की हेल्प डेस्क 07463-231522 दूरभाष नंबर पर संचालित है। नियंत्रण कक्षों पर तीन-तीन पारियों में अधिकारी कार्मिक नियुक्त कर इनका संचालन किया जा रहा हैं। कोविड संबंधी सूचना एवं सहायता के लिए इन नंबरों पर संपर्क किया जा सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn